Езанэ къыдэкIыгъуэр
Журналыр къызэIуех «ЖьантIэ» IыхьэмкIэ. Мыбдежым иратащ тхакIуэ, публицист, жылагъуэ лэжьакIуэ ХьэфIыцIэ Мухьэмэд илъэс 70 зэрырикъум теухуахэр: и гъащIэм тепсэлъыхь тхыгъэ кIэщI, Дунейпсо Адыгэ Хасэм и тхьэмадэ Сэхъурокъуэ Хьэутий и IэдакъэщIэкI «Апхуэдэр зырызщ» тхыгъэр. АдэкIэ тетщ АР-м, КъБР-м, КъШР-м я цIыхубэ тхакIуэ, СССР-м и УФ-ми я Къэрал саугъэтхэм я лауреат, АР-м и ТхакIуэхэм я зэгухьэныгъэм и тхьэмадэ МэшбащIэ Исхьэкъ ХьэфIыцIэм хуитха «Си къуэш икIи си ныбжьэгъуфI» жыхуиIэр.
ЩIэныгъэхэмкIэ Дунейпсо Адыгэ Академием и тхьэмадэ, Урысей Федерацэм, Адыгейм, КъБР-м, КъШР-м щIэныгъэхэмкIэ щIыхь зиIэ я лэжьакIуэ Нэхущ Iэдэм «Адыгэм Тхьэр къызэрытхуэупса цIыху» тхыгъэм щытопсэлъыхь лъэпкъым зиужьын, ар нэхъри зэкъуэувэн папщIэ ХьэфIыцIэм зэфIигъэкIхэм. КъБР-м и цIыхубэ тхакIуэ Къэрмокъуэ Мухьэмэд «ЛIэужьыр бжьиблкIэ мауэ» тхыгъэм нэхъыбэу зи гугъу щищIар ХьэфIыцIэр къыщалъхуа унагъуэмрэ абы и адэ-анэмрэщ.
Апхуэдэу Къэбэрдей-Балъкъэрым и цIыхубэ усакIуэ Бицу Анатоли «ЛъэпкъылI» тхыгъэмкIэ йохъуэхъу и ныбжьэгъум.
ТхакIуэ, Урысей Федерацэм щэнхабзэмкIэ щIыхь зиIэ и лэжьакIуэ КхъуэIуфэ Хьэчим ХьэфIыцIэм псалъэ гуапэ щыхужеIэ «Зэманыр IуэхукIэ егъэнщIыф» тхыгъэм.
«Лъагъуэхэш» — аращ фIищар филологие щIэныгъэхэм я доктор, профессор, ЩIДАА-м и академик, КъБР-м щэнхабзэмкIэ щIыхь зиIэ и лэжьакIуэ ТIымыжь Хьэмыщэ ХьэфIыцIэм триухуа и IэдакъэщIэкIым.
КъБР-м щIыхь зиIэ и журналист ЖьэкIэмыхъу Маринэ «Адыгэ псалъэ» газетым щылажьэхэм къабгъэдэкIыу ХьэфIыцIэм йохъуэхъу «Къалэн нэхъыщхьэ» тхыгъэмкIэ.
Журналым тредзэ ХьэфIыцIэ Мухьэмэд хужаIахэм ящыщ пычыгъуэхэр.
Апхуэдэуи мыбдеж фыкъыщеджэнщ усакIуэхэу Созаев Ахъмэт, Уэрэзей Афлик, КIэмыргуей Толэ сымэ, Урысей Федерацэм щIыхь зиIэ и артист, Абхъазым и цIыхубэ артист, КъБР-м и Къэрал саугъэтым и лауреат Мысостышхуэ Пщызэбий сымэ ХьэфIыцIэ Мухьэмэд хуатха усэхэм.
Журналым фыкъыщеджэфынущ ХьэIупщы МуIэедрэ Мыз Ахьмэдрэ ХьэфIыцIэм Къэбэрдей-Балъкъэр радиом щыхуащIа нэтыным щыжаIахэм.
Журналым тридзащ ХьэфIыцIэм и IэдакъэщIэкIхэм ящыщхэр: «Псэм и джэ макъ» (тхакIуэ цIэрыIуэ Лохвицкий Михаил (Аджыкъу Джэрий) триухуар, «ХамэщIым вагъуэхэр щоужьых», «Лъабжьэ быдэ», «Гугъэ IэубыдыпIэншэ», «ГъащIэ гъусэ» жыхуиIэхэр.
«Прозэ» Iыхьэм итщ Ахъмэт МуIэед и «Адыгэ амазонкэхэр» романым щыщ Iыхьэ.
«Усыгъэ» Iыхьэм итщ Бицу Анатолэ и усэхэр.
«Публицистикэ» Iыхьэм фыкъыщеджэнщ Уэрыш Нурхьэлий «Си къуажэгъухэр» зыфIища гукъэкIыжхэм щыщ.
«Культурэ» Iыхьэм традзащ Хьэвжокъуэ Людмилэ Урысей Федерацэмрэ Къэбэрдей-Балъкъэрымрэ щIыхь зиIэ я артист, Абхъаз Республикэм и цIыхубэ артист Мысостышхуэ Пщызэбий триухуа «МыкIуэдыжын лъэужь» тхыгъэр. Апхуэдэуи мыбдежым итщ Мысостышхуэ Пщызэбий хужаIахэм щыщ пычыгъуэхэр.
Тембот Санитэ «Лъэпкъ макъамэм и гъукIэ» тхыгъэр триухуащ композитор Молэ Владимир.
«IуэрыIуатэ» Iыхьэм фыкъыщеджэнщ нарт Уэзырмэдж и хъыбархэм щыщ.
Абзуан Пщымахуэ.
